Regionálna geografia Ázie – DIDAKTICKÝ ASPEKT

**Názov hry:** *Mierová konferencia – Spojiť, či nespojiť Kóreu v jeden štát?*

**Tematický celok:** Regionálna a humánna geografia

**Ročník:** 3. a 4. ročník gymnázií

**Fáza vyučovacej hodiny:** Motivačná

**Metóda:** Didaktická hra

**Cieľ:** - Zdôvodniť príčiny rozdelenia KĽDR a Kórejskej republiky

- Uviesť historické i súčasné konflikty a vhodne interpretovať aktuálne dianie medzi KĽDR a Kórejskou republikou

- Diskutovať o možnom spojení týchto dvoch krajín na kórejskom polostrove

- Správne interpretovať dôvody pre a proti znovu spojeniu KĽDR a Kórejskej republiky

- Analyzovať situáciu na kórejskom polostrove po hypotetickom spojení KĽDR a Kórejskej republiky

**Postup:** Učiteľ rozdelí triedu do dvoch skupín rovnomerne podľa počtu žiakov v triede. Učiteľ rozdelí úlohy tak, že určí zástupcov jednej skupiny (skupina A) zástupcami Severnej Kórey a zástupcov druhej skupiny (skupina B) zástupcami Južnej Kórey. Následne učiteľ zadá úlohu pre obe skupiny:

Skupina A (Severná Kórea) bude mať za úlohu predniesť argumenty **PRE** spojenie KĽDR a Kórejskej republiky za vzniku „*Spojenej demokratickej republiky Kórejskej“*. Skupina zároveň vhodne interpretuje svoje podmienky a požiadavky pre spojenie krajín.

Skupina B (Južná Kórea) bude mať za úlohu predniesť argumenty **PROTI** spojeniu KĽDR a Kórejskej republiky. Skupina zároveň s prihliadnutím na reálne dianie interpretuje dôvody, prečo si myslí, že by tieto krajiny nemali byť spojené v jeden štát.

Po určení úloh pre obe pracovné skupiny dá učiteľ žiakom 5 až 10 minút na skupinovú prípravu argumentov. Po uplynutí času vyzve učiteľ zástupcov oboch skupín, aby predniesli svoju prípravu a nechá ich medzi sebou 5 až 10 minút diskutovať. Výsledkom riadnej diskusie by mala byť odpoveď na otázku mierového zasadnutia „Spojiť, či nespojiť Kóreu v jeden štát?“ a prípadná dohoda medzi Severnou Kóreou a Južnou Kóreou.

**Časový horizont: 15-20 minút**